b'\n_START_ARTICLE_\nANZUS\n_START_PARAGRAPH_\nAustralia, New Zealand, United States Security Treaty eli ANZUS on Australian ja Yhdysvaltain, sek\xc3\xa4 erikseen Australian ja Uuden-Seelannin v\xc3\xa4linen sotilasliitto. Sopimus solmittiin alun perin n\xc3\xa4iden maiden v\xc3\xa4lill\xc3\xa4 vuonna 1951._NEWLINE_Sopimus oli kylm\xc3\xa4n sodan tuote. Yhdysvallat pyrki 1950-luvulla normalisoimaan suhteensa miehitettyyn Japaniin Korean sodan ollessa k\xc3\xa4ynniss\xc3\xa4. Australia ja Uusi-Seelanti olivat kuitenkin haluttomia pysyv\xc3\xa4\xc3\xa4n rauhansopimukseen, joka sallisi niit\xc3\xa4 toisessa maailmansodassa uhanneen Japanin aseistautua uudelleen. Maat suostuivat vasta Yhdysvaltain luvattua niille turvatakuut._NEWLINE_Sopimus solmittiin San Franciscossa 1. syyskuuta 1951 ja se tuli voimaan 29. huhtikuuta 1952._NEWLINE_Uusi-Seelanti ja Yhdysvallat ajautuivat v\xc3\xa4lirikkoon 1984 Yhdysvaltain ydinaseita kantavien alusten vierailtua Uuden-Seelannin satamissa. Uusi-Seelanti halusi kielt\xc3\xa4\xc3\xa4 ydinaseita kantavien tai ydink\xc3\xa4ytt\xc3\xb6isten alusten vierailut Ranskan Tyynenmeren ydinkokeiden j\xc3\xa4lkitunnelmissa, mutta Yhdysvallat ei suostunut ilmoittamaan, mill\xc3\xa4 sen aluksista oli ydinaseita. Helmikuussa 1985 Uusi-Seelanti kielsi ohjush\xc3\xa4vitt\xc3\xa4j\xc3\xa4 USS Buchananin vierailun, jonka j\xc3\xa4lkeen Yhdysvallat sanoutui irti velvoitteistaan Uutta-Seelantia kohtaan._NEWLINE_ANZUSilla ei ole pysyv\xc3\xa4\xc3\xa4 komentorakennetta tai sille alistettuja joukkoja.'